《重修朝宗门楼集句呈王宰》
宋代·余壹

兹城实佳丽，上与浮云齐。
加望川之阴，津途去不迷。
一旦起楼高百尺，城高跨楼满金碧。
朱门峨临九衢，一片彩霞迎晓日。
好奇赏俊实难逢，看此宁避雨与风。
仍夸县尹风骚客，与人一心成大功。
应喜中原正无事，出为苍生作仙吏。
大贤为政即多闻，不独文章推国器。
立驱巘崿压波澜，千古烟霞一望间。
江上晚来堪画处，丹青画出是君山。
况乃烹鲜会嘉客，楼上重重歌吹发。
艳歌一曲酒一杯，华筵有戏呈初彻。
楼中美人夺神仙，轻身起舞红烛前。
须臾宴罢日将夕，断烬遗香袅翠烟。
四座少年君听取，太平时节难身遇。
先生中业不可量，此中岂是久留处。
且饮美酒登高楼，高视乾坤又何愁。
早晚北门下徵诏，佩声归去凤池头。

作者简介：余壹，字进道，江阴（今属江苏）人。高宗建炎二年（一一二八）特奏名。为福建提刑司干官。事见明嘉靖《江阴县志》卷一四。